
Temeljem članka 33. Zakona o udrugama („Narodne novine“ broj 74/14, 70/17. i 98/19), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (,,Narodne novine" broj 26/15. i 37/21), članka 47. Statuta Općine Koprivnički Bregi ("Službeni glasnik Koprivničko-križevačke županije" broj 6/13, 3/18, 6/20, 5/21. i 8/21. – pročišćeni tekst) i članka 10. Pravilnika o financiranju programa i projekata udruga koje su od interesa za Općinu Koprivnički Bregi, KLASA: 007-01/16-01/01, URBROJ: 2137/08-16-1 od 10. ožujka 2016., općinski načelnik Općine Koprivnički Bregi objavljuje


Javni natječaj za financiranje provedbe programa/projekata javnih potreba
u kulturi i programa/projekata udruga civilnog društva
 na području Općine Koprivnički Bregi u 2022. godini


I.
U Proračunu Općine Koprivnički Bregi za 2022. godinu osigurana su sredstva za financijsku potporu programa/projekata  namijenjenih zadovoljavanju javnih potreba za kulturu i za udruge civilnog društva na području Općine Koprivnički Bregi za 2022. godinu. Predviđeni iznos ukupnih sredstava koji je na raspolaganju u Proračunu Općine Koprivnički Bregi za sufinanciranje programa  u  2022. godini, odnosno iznos koji će se temeljem ovog Javnog natječaja moći dodijeliti udrugama, društvima i drugim neprofitnim organizacijama za provedbu programa javnih potreba  je 85.000,00 kuna (70.000,00 kuna za kulturu i 15.000,00 kuna za civilna društva). Javni natječaj će provesti Jedinstveni upravni odjel Općine Koprivnički Bregi.

II.
Na ovaj Javni natječaj se mogu javiti sve udruge čiji su ciljevi i djelatnost usmjereni ka zadovoljenju javnih potreba stanovnika Općine Koprivnički Bregi na području kulture i drugih područja, a kojima temeljna svrha nije stjecanje dobiti i čije aktivnosti ne budu ocjenjene kao gospodarske djelatnosti. Udruge koje se javljaju na ovaj javni poziv moraju biti upisane u Registar udruga,  moraju posjedovati RNO broj iz Registra neprofitnih organizacija, dostaviti dokaz o tome da su uskladile svoje statute s odredbama Zakona o udrugama, odnosno da su Uredu državne uprave podnijele zahtjev za promjenu podataka u Registru udruga i moraju ispunjavati sve druge uvjete propisane pozivom odnosno Uputama za prijavitelje.

III.
Najmanji iznos financijskih sredstava koji se može prijaviti i ugovoriti po pojedinom programu/projektu je 1.000,00 kuna, a najveći iznos po programu je 50.000,00 kuna. 

IV.
Svaka udruga može prijaviti i ugovoriti više programa/projekata u okviru ovog natječaja, na razdoblje provedbe do 12 mjeseci u periodu od 1.1.2022. do 31.12.2022. godine. Prijave se podnose na posebnim obrascima:
1. Opisni obrazac za programe i projekte (Obrazac 3.1.)
2. Obrazac Proračuna programa i projekata  (Obrazac 3.2.) Kao prilog obrascu proračuna dostavljaju se dokumenti na osnovu kojih je isti utvrđen (ponude, izjave suradnika o cijeni koštanja njihovih usluga, procjene troškova i sl.)
3. Obrazac 3.4. – Izjava o nepostojanju dvostrukog financiranja,
4. Obrazac 3.6. – Izjava o urednom ispunjavanju obveza iz prethodnog razdoblja.

Uz gore navedene obrasce, prijavitelji su obvezni dostaviti i sljedeću dokumentaciju:

1. Preslika Rješenja iz Registra udruga Republike Hrvatske

2. Ukoliko udruga nije ishodovala novo Rješenje Ureda državne uprave u Koprivničko-križevačkoj županiji, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva (ako je primjenjivo)
3. Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci dana od dana objave natječaja,(iznimno prema Uputi)(ako je primjenjivo)
4. [bookmark: page8]Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja,(iznimno prema Uputi)(ako je primjenjivo)
5. Popis članova udruge 
 
V.
S korisnicima kojima će biti odobrena financijska sredstva, Općina će sklopiti Ugovor o sufinanciranju programa.

VI.
Rok za podnošenje prijava, neovisno kojim putem se one dostavljaju (poštom, osobno ili u digitalnom obliku) u Općinu Koprivnički Bregi istječe 25. ožujka 2022. u 15,00 sati. Postupak provjere formalnih uvjeta i ocjenjivanja programa izvršit će za to osnovana povjerenstva koje imenuje općinski načelnik. 

VII.
Prijave koje ne udovoljavaju gore navedenim uvjetima i uvjetima definiranima u Uputama za prijavitelje, koje su nepotpune, pogrešno ispunjene ili pristignu izvan roka neće se razmatrati.

VIII.
Prijave na propisanim obrascima koji su zajedno s Uputama za prijavitelje dostupni na web stranicama Općine Koprivnički Bregi (www.koprivnicki-bregi.hr) šalju se poštom ili neposredno predaju u Općini Koprivnički Bregi, na sljedeću adresu:

Općina Koprivnički Bregi, Kralja Tomislava 2, 48324 Koprivnički Bregi, uz naznaku: 
,,Javni natječaj za financiranje provedbe programa/projekata javnih potreba u kulturi  i udruga civilnog društva na području Općine Koprivnički Bregi za 2022. godinu - ne otvaraj"

KLASA: 007-02/22-01/01
URBROJ: 2137-8-22-1
Koprivnički Bregi, 22. veljače 2022.
      OPĆINSKI NAČELNIK:

       Mato Kuzminski                  
 


